НэхъыфIхэм я цIэ къраIуэ
«Спартак-Налшыкым» 2015 гъэр къызэрырихьэлIа щIыкIэр къазэрыщыхъуар къыщапщытэжа щIэупщIэныгъэ ди республикэм и спорт журналистхэм драгъэкIуэкIащ. Абы щаубзыхуащ футболист нэхъыфIыр, зэIущIэ дэзыхьэхар, гупым къемыхъулIар, нэхъ дахэу дагъэкIа топыр, нэгъуэщIхэри.
Къэбэрдей-Балъкъэрым и цIыхубэ хъыбарегъащIэ IэнатIэхэм щылажьэ спорт журналист пщыкIутI зыхэта щIэупщIэныгъэм кърикIуахэм ятепщIыхьмэ, нэгъабэ «Спартак-Налшыкым» хэту нэхъыфI дыдэу зыкъигъэлъэгъуащ гъуащхьэхъумэныкъуэ Каркаев Алим. Абы япэ увыпIэр цIыхуихым хуагъэ-фэщащ.
Каркаевым къыкIэлъокIуэ гъуащхьэтет Антипов Антон. Ещанэ хъуащ Гугуев Магомед.
2014 гъэм нэхъыфIу къалъыта «Спартак-Налшыкым» и капитан Бажэ Амир иджы лъысар еплIанэ увыпIэращ.
Гъэ кIуам ди командэм нэхъ къехъулIа зэIущIэу журналистхэм къащыхъуащ Новороссийск щыIэу щIыпIэ «Черноморец»-м драгъэкIуэкIар. Зэхьэзэхуэм щахьэрхуэ-рэгъу нэхъыщхьэр абы ди щIалэхэм 2:0-у щыхагъэщIащ.
Нэхъ ягу иримыхьар щызэхэтар Налшыкщ. Зэхьэзэхуэм къыщыкIэрыхухэм ящыщ «Биолог-Новокубанск»-м «Спартак-Налшыкыр» зэрыпэмылъэщар (0:0) куэдым ягу къеуащ.
Топ нэхъ дахэ дыдэр Бажэ Амир дигъэкIауэ къалъытащ. Жыжьэу щыту еуэри, абы Грознэ и «Тэрч-2»-м и гъуэр екIуу хигъэщIащ.
«Спартак-Налшыкым» къыхыхьагъащIэхэм ящыщу спорт журналистхэр нэхъ арэзы зыщIар гъуащхьэтет Антипов Антонщ.
Ди футболистхэм иджыпстукIэ загъэпсэху. Мыгувэу къызэхуэсыжынурэ мыгъэрей зэхьэзэхуэм зыхуэгъэхьэзырын абыхэм щIадзэнущ.
Хьэтау Ислъам.
